Publicare a unei cereri de aprobare a unei modificări care nu este minoră a caietului de sarcini al unui produs, în temeiul articolului 50 alineatul (2) litera (a) din Regulamentul (UE) nr. 1151/2012 al Parlamentului European și al Consiliului privind sistemele din domeniul calității produselor agricole și alimentare

(2019/C 431/17)

Prezenta publicare conferă dreptul de opoziție la cererea de modificare în temeiul articolului 51 din Regulamentul (UE) nr. 1151/2012 al Parlamentului European și al Consiliului (1) în termen de trei luni de la data prezentei publicări.

CERERE DE APROBARE A UNEI MODIFICĂRI CARE NU ESTE MINORĂ A CAIETULUI DE SARCINI AL UNEI DENUMIRI DE ORIGINE PROTEJATE/INDICAȚII GEOGRAFICE PROTEJATE

Cerere de aprobare a unei modificări în conformitate cu articolul 53 alineatul (2) primul paragraf din Regulamentul (UE) nr. 1151/2012

„KAKI RIBERA DEL XÚQUER”

Nr. UE: PDO-ES-02288 – 9.2.2017

DOP (X) IGP ( )

1. Grupul solicitant și interesul legitim

Consejo Regulador de la Denominación Geográfica Protegida „Kaki Ribera del Xúquer”

Plaça del País Valencià,7.- 46250 Alcudia (Valence), España

Tel. +34 962997702

E-mail: d.o.kaki@kakifruit.com

Consiliul de reglementare al denumirii de origine protejată „Kaki Ribera del Xúquer” are un interes legitim în procedura de modificare a caietului de sarcini, având în vedere că este organismul de control al DOP menționate, acreditat în temeiul standardului UNE-EN ISO/IEC 17065. Consiliul de reglementare este alcătuit din producători de kaki originari din aria delimitată și realizează, de asemenea, campanii de promovare și de distribuire a produsului.

2. Statul membru sau țara terță

Spania

3. Rubrica din caietul de sarcini care face obiectul modificării (modificărilor)

☐ Denumirea produsului

☒ Descrierea produsului

☒ Aria geografică

☐ Dovada originii

☒ Metoda de obținere

☒ Legătura

☐ Etichetarea

☐ Altele [de precizat]

4. Tipul modificării (modificărilor)

☒ Modificare a caietului de sarcini al unei DOP sau al unei IGP înregistrate, care nu trebuie considerată minoră în conformitate cu articolul 53 alineatul (2) al treilea paragraf din Regulamentul (UE) nr. 1151/2012.

☐ Modificare a caietului de sarcini al unei DOP sau al unei IGP înregistrate pentru care nu a fost publicat un document unic (sau un echivalent al acestuia), care nu trebuie considerată minoră în conformitate cu articolul 53 alineatul (2) al treilea paragraf din Regulamentul (UE) nr. 1151/2012.

5. MODIFICĂRI

1. Prima modificare constă în extinderea ariei geografice pentru ca aceasta să includă următoarele comune: Picassent, Alcàsser, Cotes, Xàtiva, La Llosa de Ranes, Rotglà i Corberà, Llocnou d’En Fenollet, Bartxeta, Genovés, Benigànim, Quatretonda, Llutxent și La Pobla del Duc.

După lansarea, în 1998, a procedurii de înregistrare a denumirii de origine „Kaki Ribera del Xúquer” de către Ministerul Agriculturii, Pescuitului și Alimentației al Generalitat Valenciana și, ulterior, publicarea acestei DOP în Jurnalul Oficial al Uniunii Europene în 2002, cultura de kaki a cunoscut o creștere accelerată în aria geografică delimitată din cadrul provinciei Valencia. Producția a crescut de la abia 4 000 de tone în 1997 până la mai mult de 200 000 de tone în timpul anului de piață 2015, cu tot ceea ce reprezintă aceasta în termeni economici și sociali.

În 1998, anul creării consiliului de reglementare, cultura de kaki se limita la o anumită zonă din Ribera, unde producția se concentra în doar cinci comune. Însă de-a lungul anilor, această cultură a cunoscut o creștere importantă și s-a extins în întreaga zonă Ribera și către comunele limitrofe.

De fapt, luând în considerare informațiile oficiale disponibile începând cu 2002, suprafața cultivată din provincia Valencia a crescut de la 1 900 ha la mai mult de 14 659 ha în 2015. Deși s-a concentrat în principal în comunele din Ribera, producția s-a extins și la comunele adiacente, care prezintă aceleași caracteristici pedoclimatice ca aria protejată.

Introducerea culturii de kaki în aceste comune cu mai bine de zece ani în urmă a avut succes, planta adaptându-se la fel de bine ca în comunele cuprinse deja în aria DOP, fructele astfel obținute având aceleași caracteristici fizice, chimice și organoleptice.

Având în vedere dezvoltarea și adaptarea culturii de kaki în anumite comune și luând în considerare calitatea acestei culturi, se propune extinderea ariei denumirii de origine protejate, asigurând-se astfel că fructele kaki produse în aceste comune au aceleași caracteristici ca fructele produse în ariile denumirii protejate. Această extindere ar putea să ducă la o creștere maximă de 20 % a producției acoperite la momentul actual de DOP.

Condițiile climatice din comunele care sunt propuse pentru a fi incluse în aria delimitată sunt asemănătoare cu cele din comunele cuprinse deja în aria denumirii, iar fructele kaki cultivate sunt identice cu cele care beneficiază deja de DOP. În plus, comuna Cotes se adaugă în lista comunelor protejate: din greșeală, ea nu a fost inclusă în listă în timpul redactării caietului de sarcini inițial, deși face parte din comunele regiunii Ribera Alta și este înconjurată de comune care apar pe lista inițială a primului caiet de sarcini.

Pe de altă parte, se elimină propoziția următoare din rubrica privind aria geografică: „Suprafața consacrată culturii în aria protejată este de 2 300 ha, din care 1 800 ha sunt înregistrate.”

Rubrica respectivă ar trebui să includă doar comunele cuprinse în aria denumirii de origine. Numărul de hectare cultivate – indiferent dacă sunt sau nu înregistrate pe lângă organismul de reglementare – este variabil, astfel că nu are niciun rost să apară în caietul de sarcini.

2. A doua modificare constă în clarificarea rubricii privind Descrierea produsului. Mai concret, propoziția „La momentul expedierii, fructele kaki trebuie să conțină caliciul și pedunculul” este înlocuită de „La momentul expedierii, fructele kaki trebuie să conțină caliciul, cu sau fără peduncul”.

În caietul de sarcini, se menționează la punctul 2, „Descrierea produsului”, că fructele kaki „trebuie să conțină caliciul și pedunculul”. Cu toate acestea, la punctul 5, „Metoda de obținere”, din același caiet de sarcini, se menționează că „la momentul recoltării, pedunculul se taie în așa fel încât caliciul să rămână atașat de fruct”, formulare identică celei din documentul unic publicat. Această formulare poate crea confuzie deoarece se consideră, pe de o parte, că pedunculul trebuie să fie prezent, iar pe de altă parte, că trebuie tăiat.

Așadar, pentru a se evita interpretările eronate, la punctul 2, „Descrierea produsului”, din caietul de sarcini, expresia „trebuie să conțină caliciul și pedunculul” se înlocuiește cu „trebuie să conțină caliciul, cu sau fără peduncul”, ceea ce corespunde faptului că, în momentul recoltării, pedunculul poate să fie tăiat mai mult sau mai puțin scurt, cu condiția de a nu fi mai lung decât caliciul pentru a se evita perforarea celorlalte fructe din lăzile cu recoltă. Este important de reținut că o parte a pedunculului se află sub partea superioară a fructului kaki datorită adânciturii din jurul caliciului, deși se recomandă îndepărtarea totală a pedunculului pentru a se evita deteriorarea celorlalte fructe la momentul recoltării.

3. A treia modificare privește eliminarea propoziției următoare din Descrierea produsului: „La momentul expedierii, fructele kaki trebuie să nu aibă mirosuri și/sau gusturi străine.”

Ceea ce se propune spre eliminare în acest caz se întâlnește rar la aceste tipuri de fructe deoarece mirosurile străine nu pot să apară decât dacă fructele se află în proces de putrefacție sau datorită unor alterări de natură fiziologică ușor de detectat, probleme deja menționate în normele de calitate. În ceea ce privește expresia „gusturi străine”, se subînțelege prin aceasta că ar trebui efectuate teste de gust, ceea ce nu are sens având în vedere că, și în acest caz, „gusturile străine” nu pot fi cauzate decât de alterări ale fructelor asociate unor patologii sau defecte de natură fiziologică vizibile.

Aspectele care garantează calitatea produsului sunt deja verificate în timpul controalelor realizate de către organismul de control și de către agenții economici. Eliminarea acestei expresii ar trebui să permită evitarea unei confuzii legate de inspecțiile de control și de certificarea produsului.

4. A patra modificare constă în adăugarea următoarei sintagme: „precum și ceea ce este acceptabil în cazul fructelor care nu respectă norma”. Mai concret, în rubrica privind Descrierea produsului, această sintagmă este adăugată de două ori în partea care definește imperfecțiunile tolerate.

În plus față de factorii analitici, descrierea produsului menționează caracteristicile descriptive ale acestuia, printre acestea figurând imperfecțiunile superficiale care sunt admise. Astfel, se admite o dimensiune maximă în ceea ce privește imperfecțiunile estetice rotunde sau dreptunghiulare. Totuși, există diferite tipuri de imperfecțiuni (rotunde sau dreptunghiulare) și există limite diferite pentru fiecare dintre aceste tipuri. Această clasificare mai detaliată este precizată în manualul de calitate al DOP „Kaki Ribera del Xúquer”.

Normele de calitate a fructelor și legumelor definesc mai multe categorii (extra, I, II, etc.). Pentru fiecare categorie se acceptă un număr (limitat) de fructe care nu îndeplinesc cerințele. Aceste fructe sunt denumite „fructe care nu respectă norma”.

Modificarea introduce anumite toleranțe în ceea ce privește fructele care nu respectă norma. Această precizare din caietul de sarcini fixează limitele impuse imperfecțiunilor superficiale și face trimitere către manualul de calitate al denumirii de origine, care oferă detalii despre diferitele imperfecțiuni care pot să apară pe fructe, precum și limitele acceptabile în funcție de tipul de imperfecțiune. Aceste norme de calitate și modelele normelor de calitate existente se referă la fructele care nu respectă norma, și anume fructele care nu se află în limitele determinate și pentru care normele de calitate elaborate de consiliul de reglementare stabilesc, de asemenea, anumite limite.

Se propune adăugarea sintagmei „precum și ceea ce este acceptabil în cazul fructelor care nu respectă norma”, pentru a se evita interpretările arbitrare privind acest aspect și pentru a se oferi detalii clare în ceea ce privește procentele admise în normele de calitate. În plus, absența preciziei din caietul de sarcini ar putea să cauzeze interpretarea greșită a procesului de control și de certificare, acest aspect nefiind menționat în caietul de sarcini, ci doar în normele de calitate ale organismului de control, astfel că se consideră necesară armonizarea acestor două documente.

5. A cincea modificare privește rubrica Obținerea produsului și constă într-o actualizare a datelor despre recoltarea de kaki.

De fapt, această rubrică menționa înainte că „Recoltarea are loc între sfârșitul lunii septembrie și începutul lunii noiembrie”. Noua descriere indică de acum înainte că „Recoltarea are loc de obicei începând cu sfârșitul lunii septembrie și se poate întinde până la sfârșitul lunii decembrie sau începutul lunii ianuarie”.

De la prima înregistrare a acestei DOP, modificarea condițiilor climatice și evoluția tehnicilor de gestionare a culturii au condus la prelungirea perioadei de recoltare a fructului kaki. Astfel, se obișnuiește de câțiva ani prelungirea recoltării de kaki până la sfârșitul lunii decembrie sau chiar până la începutul lunii ianuarie, iar această evoluție trebuie să apară în caietul de sarcini.

6. A șasea modificare se referă la rubrica Legătura și în special partea privind factorii naturali care îi dau ariei protejate un caracter specific.

Mai concret, se elimină propoziția „Ribera del Xúquer este o regiune naturală din provincia Valencia, delimitată de o vale largă din perioada cuaternară sau de o câmpie aluvionară traversată de fluviul Júcar (Xúquer în valenciană) și de afluentul său Magro.”, fiind înlocuită de „Ribera del Xúquer este o arie întinsă care cuprinde atât comunele din Ribera Alta și cele din Ribera Baixa, cât și comunele limitrofe traversate de fluviul Júcar și de afluenții săi. Situată în provincia Valencia, aria este delimitată de o vale largă din perioada cuaternară sau de o câmpie aluvionară traversată de fluviul Júcar și de râul Magro.”

Prima modificare se face cu scopul de a adăuga mai multe comune în caietul de sarcini. Rubrica din caietul de sarcini referitoare la legătură menționează factorii naturali și descrie aria geografică a DOP. În mod logic, rubrica referitoare la legătură trebuie să reflecte extinderea teritoriului cu denumire protejată și de aceea descrierea ariei protejate se reformulează pentru a fi în conformitate cu noua arie vizată de cerere, care include aceste noi comune.

DOCUMENT UNIC

„KAKI RIBERA DEL XÚQUER”

Nr. UE: PDO-ES-02288 – 9.2.2017

DOP (X) IGP ( )

1. Denumirea

„Kaki Ribera del Xúquer”

2. Statul membru sau țara terță

Spania

3. Descrierea produsului agricol sau alimentar

3.1. Tipul de produs

Clasa 1.6. Fructe, legume și cereale, proaspete sau prelucrate

3.2. Descrierea produsului căruia i se aplică denumirea de la punctul 1.

Fructul kaki (Diospyros kaki), din soiul „Roșu strălucitor”, destinat consumului în stare proaspătă. Este vorba despre un fruct care se formează în mod normal prin partenocarpie; într-adevăr, întrucât polenizarea este absentă, acest fruct nu conține semințe.

Caracteristicile fructului: este de culoare galbenă-portocalie în momentul recoltării și devine roșu aprins la maturitate. Coaja semiaderentă are o grosime medie. Pulpa este consistentă și are culoarea roșu-portocaliu în momentul recoltării, iar la maturitate are culoarea roșu aprins. Gustul este astringent, iar la maturitate devine dulce; fructul de kaki are o formă rotunjită în secțiune transversală și ușor alungită în secțiune longitudinală.

La momentul expedierii, fructele kaki trebuie:

— să fie întregi;

— să conțină caliciul, cu sau fără peduncul;

— să fie sănătoase (fructele a căror pulpă este afectată sau putredă sunt excluse);

— să fie curate, practic lipsite de materii străine vizibile;

— să nu fie afectate de o umezeală externă anormală.

Fructele kaki protejate prin denumirea de origine trebuie să aibă un diametru de cel puțin 61 mm.

Pulpa fructelor nu trebuie să fie afectată, fiind admise, în limitele de mai jos, ușoare imperfecțiuni estetice ale cojii care nu compromit starea generală a produsului, nici calitatea, conservarea și aspectul produsului ambalat:

— o suprafață totală de cel mult 1 cm2 pentru imperfecțiunile estetice (care nu au niciun impact asupra pulpei fructului) cu formă alungită sau dreptunghiulară. Toleranța maximă admisă este de 2 cm2 și nu depășește niciodată 20 % din fruct. În ambele cazuri, normele de calitate ale denumirii de origine protejate „Kaki Ribera del Xúquer” fixează diferitele limite în funcție de tipul de imperfecțiuni, precum și ceea ce este acceptabil în cazul fructelor care nu respectă norma;

— o suprafață care corespunde unui cerc cu un diametru maxim de 1,5 cm pentru imperfecțiunile estetice (care nu au niciun impact asupra pulpei fructului) cu formă rotunjită. Toleranța maximă admisă este de 2,5 cm și nu depășește niciodată 20 % din fruct. În ambele cazuri, normele de calitate ale denumirii de origine protejate „Kaki Ribera del Xúquer” fixează diferitele limite în funcție de tipul de imperfecțiuni, precum și ceea ce este acceptabil în cazul fructelor care nu respectă norma.

3.3. Hrană pentru animale (doar în cazul produselor de origine animală) și materii prime (doar în cazul produselor prelucrate)

—

3.4. Etape specifice ale producției care trebuie să se desfășoare în aria geografică delimitată

Toate etapele procesului de producție trebuie să se desfășoare în aria geografică delimitată.

3.5. Norme specifice privind felierea, răzuirea, ambalarea etc. ale produsului la care se referă denumirea înregistrată

—

3.6. Norme specifice privind etichetarea produsului la care se referă denumirea înregistrată

Etichetele comerciale proprii fiecărui operator vor putea fi controlate de organismul de control pentru a garanta utilizarea corectă a nomenclaturii și a logourilor denumirii de origine protejate. Ele vor conține în mod obligatoriu mențiunea „denominación de origen protegida «Kaki Ribera del Xúquer»”.

4. Delimitarea concisă a ariei geografice

Aria de producție include terenurile care posedă calitățile necesare pentru această cultură din următoarele localități: Albalat de la Ribera, Alberic, Alcàntera de Xúquer, Alcàsser, L’Alcúdia, Alfarp, Algemesí, Alginet, Almussafes, Alzira, Antella, Bartxeta, Beneixida, Benicull de Xúquer, Benifaió, Benigànim, Benimodo, Benimuslem, Carcaixent, Cárcer, Carlet, Catadau, Corbera, Cotes, Cullera, L’Ènova, Favara, Fortaleny, Gavarda, Genovés, Guadassuar, Llaurí, Llombai, Lloc Nou d’en Fenollet, La Llosa de Ranes, Llutxent, Manuel, Masalavés, Monserrat, Montroy, La Pobla del Duc, La Pobla Llarga, Picassent, Polinyà de Xúquer, Quatretonda, Rafelguaraf, Real de Montroy, Riola, Rotglà i Corberà, Sant Joanet, Sellent, Senyera, Sollana, Sueca, Sumacàrcer, Tous, Turís, Villanueva de Castellón y Xàtiva, toate făcând parte din provincia Valencia, din Comunitatea Valenciană.

5. Legătura cu aria geografică

5.1. Specificitatea ariei geografice

Istoria

Kaki este un pom fructifer din familia ebenaceelor, originar din China, unde este cultivat încă din secolul al VIII-lea. În cursul celei de a doua jumătăți a secolului al XIX-lea, cultura de kaki a fost introdusă în Europa occidentală, apărând în Spania în anii 1870. În prezent, producția națională este concentrată în principal în Comunitatea Valenciană, în care se găsește aria protejată de denumirea de origine „Kaki Ribera del Xúquer”, unde se obține 50 % din producția totală.

Fructul kaki „Roșu strălucitor” a apărut în mod spontan în urma semănării de semințe la marginea unei parcele din comuna Carlet. Ulterior, în jurul anului 1960, în comuna L’Alcudia a fost altoită prima plantație omogenă, aceasta reprezentând preludiul unei dezvoltări rapide a soiului în aria geografică.

Natura

Ribera del Xúquer este o arie care cuprinde comunele de pe malurile fluviului Júcar și ale afluenților săi din provincia Valencia, care aparțin de Ribera Alta și de Ribera Baixa, precum și comunele limitrofe traversate de fluviul Júcar și de afluenții săi. Situată în provincia Valencia, aria este delimitată de o vale largă din perioada cuaternară sau de o câmpie aluvionară traversată de fluviul Júcar și de afluentul său Magro.”

O mare parte a terenurilor cultivate este situată în luncile fluviului Júcar și ale râului Magro, ale căror soluri sunt foarte bogate și compacte. Acestea sunt terenuri aluvionare formate prin acumularea de sedimente depuse de Júcar și de afluenții săi care coboară din masivele muntoase. În plus, în partea inferioară a pantelor line ale văii se întâlnesc soluri coluviale de culoare roz, suple și deosebit de adaptate la exploatarea intensivă.

Regiunea beneficiază de o climă blândă, cu o temperatură medie anuală de 17 °C și cu medii de 9-10 °C în luna ianuarie, respectiv de 24-25 °C în luna august. Ca urmare a nebulozității reduse, cantitatea medie de precipitații nu depășește 400-500 mm pe an. De asemenea, culturile sunt protejate de îngheț de munții din jur, în special pe văile afluenților.

5.2. Specificitatea produsului

Soiul „Roșu strălucitor” este un soi autohton din aria geografică, ce a apărut ca urmare a unei mutații spontane a unui alt soi local, și care este în consecință perfect adaptat la regiunea Ribera del Xúquer, unde această cultură este exploatată în mod optim.

Fructele kaki cultivate în aria protejată se caracterizează printr-un raport înălțime/diametru mai mare și au o formă ascuțită mai pronunțată. „Kaki Ribera del Xúquer” are o formă tipică ascuțită, puțin mai alungită decât forma normală, și are prin urmare un raport înălțime/diametru mai mare, ceea ce conferă fructelor obținute în aria protejată o formă caracteristică; fructele sunt caracterizate, de asemenea, de un calibru mai mare decât în alte zone de producție, datorită climei blânde și absenței temperaturilor extreme.

Fructul „Kaki Ribera del Xúquer” are, de asemenea, o culoare caracteristică roșu intens și un gust dulce la maturitate, care este atins într-un stadiu mai precoce datorită condițiilor predominante în aria geografică; fructul poate fi recoltat și înainte de a ajunge la maturitate, iar tehnica eliminării gustului astringent permite comercializarea acestuia în momentul în care pulpa este fermă, foarte dulce și are savoarea tipică a fructelor kaki produse în regiunea Ribera del Xúquer.

5.3. Legătura cauzală dintre aria geografică și calitatea sau caracteristicile produsului (pentru DOP) sau o calitate anume, reputația sau alte caracteristici ale produsului (pentru IGP)

Regiunea Ribera del Xúquer este considerată leagănul fructului kaki „Roșu strălucitor”, întrucât acest soi a apărut în această regiune ca urmare a unei mutații spontane; acest soi este în prezent bine implantat în regiune și pe piață.

Particularitățile pedoclimatice ale ariei geografice delimitate se reflectă în caracteristicile fructului kaki.

Influența combinată a climei blânde, datorate vecinătății Mării Mediterane, și a terenurilor de cultură coluviale, formate datorită prezenței fluviului Júcar și a râului Magro în jurul regiunii, conferă fructului „Kaki Ribera del Xúquer” principalele sale caracteristici distinctive, și anume o formă ascuțită mai accentuată, care se traduce printr-un raport înălțime/diametru mai ridicat, un calibru mai mare și o culoare specifică la maturitate.

Trimitere la publicarea caietului de sarcini

[articolul 6 alineatul (1) al doilea paragraf din prezentul regulament]

http://www.agricultura.gva.es/modificacion_pc_kakiriberadelxuquer

(1) JO L 343, 14.12.2012, p. 1.